## Carlos Mazón destaca la contribució de Juan Perán en la millora de la societat gràcies a la seua generositat i a la seua activitat empresarial reconeguda internacionalment

*** El president de la Generalitat ha assistit al nomenament de l’empresari del calçat com a fill predilecte d’Elx**

**Elche.**

El president de la Generalitat, Carlos Mazón, ha assistit al nomenament de Juan Perán com a fill predilecte d’Elx en el qual ha destacat la seua contribució a millorar la societat il·licitana i valenciana des de la seua activitat empresarial i la seua generositat.

Durant la seua intervenció, el president ha destacat que este nomenament per part de l’Ajuntament d’Elx reflectix la gratitud i el reconeixement dels ciutadans a Juan Perán, al qual s’ha referit com “un gran empresari i, sobretot, una gran persona”, que ha sabut portar el nom d’Elx més enllà de les seues fronteres.

Així mateix, ha subratllat el bon fer de Perán al capdavant d’una de les empreses del calçat amb més nivells d’excel·lència i reconeixement internacional, així com la seua contribució a incrementar la reputació i el prestigi d’Elx i de la seua indústria del calçat per tot el món.

El cap de l’executiu valencià ha assenyalat que gràcies a persones com Juan Perán el calçat és un dels sectors més importants de la Comunitat Valenciana i ha valorat el seu “exemple de superació i d’esforç”, ja que “va anar aprenent, mamprenent i prosperant en entendre que l’activitat empresarial sempre redunda en benefici de tota la societat i, especialment, quan arriben els moments difícils”.

En este sentit, Carlos Mazón també ha qualificat l’empresari de “far amb el qual podem orientar-nos en estos dies foscos en els quals ens estem recuperant dels estralls provocats per la riuada”, i ha agraït la seua solidaritat per les donacions realitzades per la seua fundació i per la seua participació en la recol·lecta d’estris i aliments oferint els seus camions i el seu centre productiu per a ajudar en les tasques d’apilament i distribució.

Finalment, el president ha assenyalat que la generositat i filantropia de Juan Perán també ha transcendit les fronteres valencianes perquè la seua fundació ha prestat ajuda en molts països en situació d’emergència, com Ucraïna, Turquia o el Marroc, a on es va enviar ajuda per a pal·liar els danys dels terratrémols per a socórrer quasi 40.000 persones.

Fecha: 16/01/2025